Θάνος Βερέμης

Ο **Αθανάσιος (Θάνος) Μ. Βερέμης** (γενν. 26 Αυγούστου 1943) είναι Έλληνας ιστορικός και πανεπιστημιακός.

## Βιογραφία
Γεννήθηκε στην Αθήνα. Κατάγεται από τα Δολιανά Αρκαδίας από την πλευρά της μητέρας του και από το Ζευγολατειό Αρκαδίας από την πλευρά του πατέρα του. Σπούδασε Πολιτική επιστήμη στο Πανεπιστήμιο της Βοστώνης και Ιστορία στο Πανεπιστήμιο της Οξφόρδης (Κολλέγιο Τρίνιτυ). Από το 1977 ήταν επιμελητής στην έδρα Νεότερης Ελληνικής Ιστορίας στην τότε Πάντειο Σχολή Πολιτικών Επιστημών. Στη δεκαετία του 1980 διετέλεσε επισκέπτης ερευνητής και επισκέπτης καθηγητής στα πανεπιστήμια Χάρβαρντ, Πρίνστον και Οξφόρδης. Από το 1987 είναι καθηγητής Πολιτικής Ιστορίας στο τμήμα Πολιτικής Επιστήμης και Δημόσιας Διοίκησης του Πανεπιστήμιου Αθηνών. Πλέον είναι ομότιμος καθηγητής του τμήματος αυτού. Υπήρξε διευθυντής (1988-1994) και πρόεδρος (1994-2000) του Ελληνικού Ιδρύματος Ευρωπαϊκής και Εξωτερικής Πολιτικής (ΕΛΙΑΜΕΠ). Διετέλεσε καθηγητής στην έδρα «Κωνσταντίνος Καραμανλής» στη Σχολή Νομικής και Διπλωματίας Φλέτσερ (Fletcher School of Law and Diplomacy, 2001-2003).

Το 2006, ως πρόεδρος του Εθνικού Συμβουλίου Παιδείας (ΕΣΥΠ), κατέθεσε σχέδιο νόμου, στο οποίο πρότεινε μεγάλο αριθμό διοικητικών, επιστημονικών και πολιτικών μεταρρυθμίσεων. Επανεκλέχθηκε στη θέση του προέδρου του Εθνικού Συμβουλίου Παιδείας το 2008. Είναι ιδρυτικό μέλος του πολιτικού κόμματος «Δράση» και για κάποιο διάστημα ήταν μέλος της διοικούσας επιτροπής.

Το 2008 ήταν ο ιστορικός συνεργάτης των ντοκιμαντέρ *«Εμείς οι Έλληνες»* και *«Μεγάλοι Έλληνες»* του τηλεοπτικού σταθμού ΣΚΑΪ. Επανέρχεται το 2011 ως ιστορικός σύμβουλος -σε συνεργασία με τον Ιάκωβο Μιχαηλίδη- στο τηλεοπτικό ντοκιμαντέρ *«1821»*, τη συζήτηση *«1821...σήμερα» στον ίδιο σταθμό»*, ενώ έκανε επιστημονική επίβλεψη του ραδιοφωνικού ντοκιμαντέρ *«1821»* σε συνεργασία με την Αθανασία Χατζή. Την ίδια περίπου περίοδο ήταν και ο ιστορικός σύμβουλος του τηλεοπτικού ντοκιμαντέρ *«Μάχες των Ελλήνων»* και της συνακόλουθης συζήτησης.

Είναι αναδεξιμιός του πολιτικού και πρώην πρωθυπουργού Παναγιώτη Κανελλόπουλου.

## Πολιτική σταδιοδρομία
Τον Απρίλιο 2012, ανακοίνωσε την πρόθεσή του να τεθεί υποψήφιος στην εκλογική περιφέρεια της Α΄ Αθηνών με τη Δράση του Στέφανου Μάνου, ενόψει των ελληνικών βουλευτικών εκλογών 2012.

Τον Μάρτιο του 2014, ανακοίνωσε την υποψηφιότητά του ως δημοτικός σύμβουλος Αθηναίων του Γιώργου Καμίνη, ενόψει των δημοτικών εκλογών 2014.

## Βιβλία
* *Οι επεμβάσεις του στρατού στην ελληνική πολιτική 1916-1936*, 1977/1983
* *Δικτατορία και οικονομία*, 1982
* *Ελληνοτουρκικές σχέσεις*, 1986
* *Greece’s Balkan Entanglement*, 1995
* *The Greek Military in Politics From Independence to Democracy*, 1997
* *Greece. The Modern Sequel*, 2002 (μαζί με τον Ιωάννη Σ. Κολιόπουλο, ελλ. έκδοση «Ελλάδα, η σύγχρονη συνέχεια»)
* *Μεγάλοι Έλληνες: Ελευθέριος Βενιζέλος*, εκδ. «ΣΚΑΪ βιβλίο», Αθήνα 2009, ISBN 978-960-6845-39-0
* *ΗΠΑ: Από το 1776 έως σήμερα / Η εκδοχή ενός ταξιδιώτη*, Εκδόσεις Ι. Σιδέρης, Αθήνα 2010, ISBN 978-960-08-0269-6
* *1821: Η γέννηση ενός έθνους-κράτους (Η συγκρότηση εξουσίας στην επαναστατημένη Ελλάδα )* (μαζί με τον Ιωάννη Κολιόπουλο), εκδ. ΣΚΑΙ βιβλίο, Αθήνα 2010, ISBN 978-960-482-044-3
* *Νεότερη Ελλάδα – Μια ιστορία από το 1821* (μαζί με τον Ιωάννη Σ. Κολιόπουλο), εκδ. Πατάκη, Αθήνα 2013, ISBN 978-960-16-4638-1
* *Ιστορία των ελληνοτουρκικών σχέσεων 1453-2005*, εκδ. «Ι. Σιδέρης», Αθήνα 2013 (α΄ έκδ. 1999), ISBN 978-960-08-0587-1
* *Βαλκάνια: Ιστορία και κοινωνία – Ένα πολύχρωμο υπόδειγμα εθνικισμού*, εκδ. «Αλεξάνδρεια», Αθήνα 2016, ISBN 978-960-221-676-7
* *Σκέψεις για τον 21ο αιώνα*, Εκδόσεις Καστανιώτη, Αθήνα 2016, 414 σελ., ISBN 978-960-03-6096-7
* *Δόξα και αδιέξοδα: Ηγέτες της νεοελληνικής ιστορίας*, εκδ. «Μεταίχμιο», Αθήνα 2017, 192 σελ., ISBN 978-618-03-0908-9
* *Ανδρέας Παπανδρέου: Μεγάλες προσδοκίες*, εκδ. Πατάκη, Αθήνα 2017, 266 σελ., ISBN 978-960-16-7206-9
* *Όρος των Ελαιών: Μια Αυτοβιογραφία*, εκδ. Καστανιώτη, Αθήνα 2022, 208 σελ., ISBN 978-960-03-6995-3

## Παραπομπές


## Εξωτερικοί σύνδεσμοι
* Θάνος Βερέμης , βιογραφικό και προσωπικές αρθρογραφίες του ιστορικού στον ιστότοπο aixmi.gr

Κατηγορία:Έλληνες πανεπιστημιακοί του 20ού αιώνα
Κατηγορία:Έλληνες πανεπιστημιακοί του 21ου αιώνα
Κατηγορία:Έλληνες ιστορικοί του 20ού αιώνα
Κατηγορία:Καθηγητές Πολιτικής Επιστήμης και Δημόσιας Διοίκησης Αθηνών
Κατηγορία:Έλληνες πολιτευτές